Oor die dag na Moedersdag - Voelgoed
Tuis Voelgoed Blogs Oor die dag na Moedersdag
Oor die dag na Moedersdag
Die kinders is groot en daarom lyk Moedersdag anders hierdie jaar. Die weer is perfek vir surf en ‘n Moedersdag piekniek word deel daarvan.
Die kinders wil hê ek moet ook surf maar ek is bang. Alles is mooi en lekker op die strand.
Maar môre is weer Maandag en dan is almal besig. Ek kyk na die drie surf-borde in die see. Hulle geniet dit en ons geniet dit om vir hulle te kyk. Wat is hierdie oomblik? Hoe kan ek dit in woorde saamvat en behou vir die res van die jaar? Woorde kan klink soos, ‘saamkom’, ‘hier’, ‘saamkyk’, ‘hoor’, ‘saamlag’, ‘stil’. Saam. Ek hou van die Engelse verduideliking van saam: Accompanied by. Die betekenis van accompanied? Om saam met iemand te gaan.
Hoe behou ek dan nou hierdie Moedersdag saam-oomblik, die kinders is besig met hulle eie lewens? Ons is nie altyd SAAM nie. Na ‘n rukkie se dink, besef ek dat ek niks hoef te behou nie, want ek het dit reeds. Elke vinnige geselsie, elke drukkie, elke gedeelde koppie tee, saamlê op die bed, hallo sê oor die foon, elke email, WhatsApp, kuier om die kombuistafel, gedeelde swaarkry en lag is ‘n saam-moedersdag-oomblik. Elke dag is eintlik Moedersdag. Ek moet net beskikbaar wees. En Moedersdag wat gevier word? Ek dink dit is net die uitvloeisel van al hierdie beskikbaar wees oomblikke.
Ek sien uit na elke na-moedersdag dag, tot ons weer by die dag kom volgende jaar, waar ons al hierdie klein saam-oomblikke kan vier en bedink. En miskien sal ek dan surf …
Volgende artikelWie verdien my genade?
Blogger - Janie Davel - Augustus 7, 2018
Ons koop tydskrifte en biografieë omdat ons dit so geniet om bekendes se stories te lees. Daar is al so baie geskryf en vertel oor die meeste bekendes dat hulle...